วิริยะช่วยน้ำท่วม
วิริยะประกัน จับมือศูนย์ซ่อมรถช่วยน้ำท่วม
19 ต.ค. 2553

วิริยะประกัน จับมือศูนย์ซ่อมรถช่วยน้ำท่วม
นางสาวกานดา วัฒนายิ่งสมสุข รองผู้จัดการฝ่ายการตลาด บริษัท วิริยะประกันภัย จำกัด เปิดเผยว่า บริษัทฯ มีความเป็นห่วงพี่น้องในพื้นที่ที่ได้รับผลกระทบจากภัยน้ำท่วม เนื่องด้วยในขณะนี้ กว่า 20 อำเภอ จากทั้งหมด 32 อำเภอของจังหวัดนครราชสีมาได้รับผลกระทบจากน้ำท่วมอย่างหนักในรอบ 50 ปี บ้านเรือนหลายร้อยหลังคาเรือนยังจมอยู่ใต้น้ำ และอีกหลายพันหลังได้รับความเดือนร้อน ไม่มีที่อยู่อาศัย ไม่มีไฟฟ้าใช้ ขาดแคลนเสื้อผ้า อาหาร น้ำดื่ม สิ่งของเครื่องใช้ฯลฯ บางพื้นที่ประชาชนต้องขนของย้ายขึ้นไปที่สูง ถนนมิตรภาพซึ่งเป็นถนนสายหลักถูกตัดขาดยังไม่สามารถสัญจรได้ในบางจุด เนื่องจากน้ำท่วมสูงเป็นระยะทางยาว ทางรถไฟสายอีสาน นครราชสีมา-กรุงเทพฯ ไม่สามารถวิ่งผ่านได้ 
ดังนั้น เพื่อเป็นการบรรเทาความเดือนร้อนของพี่น้องประชาชนในเบื้องต้น บริษัท วิริยะประกันภัย จำกัด จึงได้จัดเตรียมความช่วยเหลือเพื่อบรรเทาทุกข์ในขณะนี้ ด้วยการส่งสิ่งของเครื่องใช้ที่มีความจำเป็นในชีวิตประจำวัน อาทิ ข้าวสาร อาหารแห้ง น้ำดื่ม รวมทั้งผ้าอนามัย แพมเพอร์ส ถุงดำ ขนมสำหรับเด็กๆ ฯลฯ รวมทั้งอาหารพร้อมรับประทานเข้าไปในพื้นที่ เพื่อแจกจ่ายให้ประชาชนที่ได้รับผลกระทบจากน้ำท่วมด้วย เนื่องจากขณะนี้น้ำยังไม่ลดระดับลง และยังคงมีกระแสน้ำเชี่ยวกรากในบ้างพื้นที่
สำหรับลูกค้าของ “วิริยะประกันภัย” ที่ได้รับความเสียหายจากผลกระทบน้ำท่วมในครั้งนี้ นายพันธ์เทพ ชัยปริญญา ผู้ช่วยผู้จัดการฝ่ายสินไหมทดแทน  กล่าวว่า ในวันนี้ผู้บริหารพร้อมทีมงานสินไหมฯ ของบริษัทฯ จะลงพื้นที่เพื่อดูแลผู้ประสบพร้อมทั้งประเมินความเสียหายในเบื้องต้น ซึ่งคาดว่าน่าจะสรุปความเสียหายที่เกิดขึ้นได้ทั้งหมดประมาณสัปดาห์หน้า
“ในวันนี้(19 ต.ค.53) ผมพร้อมด้วย ดร.สุรชัย วังยายฉิม ผู้จัดการฝ่ายมาตรฐานราคาค่าสินไหมทดแทน และคุณวรกุล บุณยัษฐิติ กรรมการรองผู้จัดการ บริษัท อู่วิกรม จำกัด ในฐานะรักษาการประธานชมรมศูนย์ซ่อมมาตรฐานวิริยะประกันภัย ภาค6 พร้อมทีมช่างจากศูนย์ซ่อมฯ จะเข้าไปในพื้นที่เพื่อดูแล และให้ความช่วยเหลือลูกค้าในเบื้องต้นก่อน เพราะขณะนี้มีลูกค้ากว่า 100 รายที่ติดต่อเข้ามาขอความช่วยเหลือเนื่องจากรถจมอยู่ใต้น้ำมาหลายวันแล้ว และยังไม่สามารถเคลื่อนย้ายได้เนื่องจากน้ำยังไม่ลดระดับลง” นายพันธ์เทพ กล่าวและว่า
ความเสียหายที่เกิดขึ้นในครั้งนี้ถ้าให้เปรียบเทียบสถานการณ์แล้วจะใกล้เคียงกับเหตุการณ์น้ำท่วมหาดใหญ่เมื่อ 2 ปีที่แล้ว ดังนั้นลูกค้าของวิริยะประกันภัยที่ได้รับผลกระทบจากน้ำท่วม และส่งผลให้ทรัพย์สินเสียหายสามารถติดต่อขอรับความช่วยเหลือกับทางบริษัทฯ ได้ 24 ชั่วโมง ที่หมายเลข Call Center 1557 โดยบริษัทฯ ได้จัดเตรียมทีมช่างผู้ชำนาญการไว้ค่อยให้ความช่วยเหลือพร้อมคำแนะนำ เพื่ออำนวยความสะดวกให้แก่ลูกค้าในเบื้องต้นแล้ว
นายพันธ์เทพ ยังฝากถึงท่านเจ้าของรถยนต์ในกรณีที่รถยนต์ของท่านถูกน้ำท่วมทั้งคันและรถจอดอยู่กับที่เป็นเวลานานว่า เมื่อรถยนต์ได้รับการลากจูงให้พ้นน้ำแล้วอย่าเพิ่งสตาร์ทรถหรือกระทำการใดๆ กับระบบไฟฟ้าของรถยนต์ แต่ให้เปลี่ยนถ่ายน้ำมันเครื่อง น้ำมันเกียร์ น้ำมันเบรค น้ำมันพาเวอร์ทันที จากนั้นทำความสะอาดในห้องเครื่องทั้งหมด ถอดเบาะ ถอดพรม ออกมาทำความสะอาดและเป่าให้แห้ง เมื่อแน่ใจว่ารถอยู่ในสภาพที่ปลอดภัยแล้วจึงค่อยสตาร์ทรถเพื่อทดสอบเครื่องยนต์เป็นขั้นตอนสุดท้าย